
ДОКЛАДНА ЗАПИСКА

ОТ ГРУПАТА ОБЩИНСКИ СЪВЕТНИЦИ „РЕФОРМАТОРСКИ БЛОК“

ОТНОСНО: Безвъзмездно придобиване на правото на собственост върху  недвижим имот, частна държавна собственост  по реда на чл. 54 от ЗДС


С акт за държавна собственост № 4816/14.01.2010 г. е актуван поземлен имот с идентификатор 07079.618.42.1.1 със застроена площ от 201 кв.м., избено помещение с площ 70 кв.м., както и 73,58 % идеални части от общите части на сградата, ведно със 182 кв.м. дворно място, съставляващо поземлен имот с идентификатор 07079.618.42. 
В имота, чийто собственик понастоящем е държавата, в миналото е живял именитият български композитор Георги Шагунов, капелмайстор на 24 пехотен Черноморски полк, написал много произведения за прослава на българския народ, сред които марша „Един завет” и Химн на независимостта. Наричан Бащата на музиката в Бургас, завършилият във Франция музикалното си образование Георги Шагунов е работил за развитие на музикалната култура и издигането на черноморския град Бургас на нивото на европейските градове, за създаването на музикални дружества и Музикално училище в града, участвал е и сам е предизвиквал много благотворителни събития, на които е дарявал свои партитури за разиграване на търг и със събраните пари са закупувани музикални инструменти. Още приживе той е обявен за почетен гражданин на Бургас. 
От години сградата, където в продължение на 50 години е живял Георги Шагунов, не се използва и се руши. Само паметна плоча, която също е разбита, напомня, че това е бил неговият дом. Същевременно Сдружение „Общество за духовни изяви“ и Инициативен комитет от бургаски граждани, посветен на нейното запазване и развитие, са събрали подписка и са предложили къщата на Шагунов да бъде превърната в културен център - Къща на музиката /по аналогия на такава къща във Виена, където е живял дядото на Шагунов/. Тя трябва да представлява не само културна и туристическа атракция, съхранила музиката на маестро Шагунов, оставил близо 2 000 музикални произведения от всички жанрове в наследство. Тя трябва да бъде място за музикално образование и занимание на многобройните музикални възпитаници на Бургас, които се изявяват не само в страната, но и по света. 
Тези действия са координирани с частен инвеститор, придобил по-рано част от сградата, готов да вложи средства в изграждането на кафене или салон към Къщата на музиката. 
Община Бургас има възможност да предприеме действия за опазването на имота и сградния фонд, както и да предприеме действия по нейните най-неотложни ремонти. 
Паралелно с това Общината разполага с ресурс за кандидатстване с проект по Оперативна програма „Региони в растеж“, група дейности „Културна инфраструктура“, бенефициент по която може да бъде Община Бургас, с цел да се реализира идеята за създаване на Къща на музиката в Бургас. 
Предвид изложеното, предлагаме Общински съвет-Бургас на основание чл. 54, ал. 2 ЗДС и чл. 21, ал. 1, т. 8 ЗМСМА, да приеме следното, 

Р Е Ш Е Н И Е:

1.Община Бургас, чрез Областния управител на Бургаска област да отправи искане до Министерския съвет на република България за безвъзмездно прехвърляне на правото на собственост върху имот – частна държавна собственост на Община Бургас, както следва:
 Поземлен имот  с идентификатор 07079618.42, целият с площ 182 кв.м., ведно с частта от сградата с иденентификатор 07079618.42.1.1 с разгъната застроена площ площ 201 кв.м., избено помещение с площ 70 кв.м., както и 73,58 % идеални части от общите части на сградата.
2. Възлага на общинска администрация да предприеме необходимите фактически действия за придобиване на правото на собственост върху цитирания в т.1. имот.


С уважение,

 Георги Митев
Тошко Иванов
Станимир Апостолов
Димитър Христов
Живко Табаков
